བདེན་པ་གཉིས་ལ་འཇུག་པ་འདིའི་བརྗོད་བྱ་གཙོ་བོ་ནི།ཀུན་རྫོབ་བདེན་པ་དང་དོན་དམ་བདེན་པ་གཉིས་བརྗོད་བྱའི་གཙོ་བོར་བྱས་ནས་ཀླུ་སྒྲུབ་ལུགས་ཀྱི་ཟབ་མོ་སྟོང་བ་ཉིད་ཀྱི་ལྟ་བ་གཏན་ལ་འབེབས་པ་ཞིག་གོ།དབུ་མའི་མན་ངག་ཅེས་བྱ་བ་དང་།སྙིང་བོ་བསྡུ་བ་།སྙིང་བོ་ངེས་པར་བསྡུ་བ་།བྱང་ཆུབ་སེམས་དཔའི་ནོར་བུའི་ཕྲེང་བ་།བྱང་ཆུབ་སེམས་དཔའི་སྤྱོད་པ་མདོ་ཙམ་གདམས་ངག་ཏུ་བྱས་པ་།འཁོར་བ་ལས་ཡིད་ངེས་པར་འབྱུང་བར་བྱེད་པ་ཞེས་བྱ་བའི་གླུ་།སྤྱོད་པའི་གླུ་།ཆོས་ཀྱི་དབྱིངས་སུ་ལྟ་བའི་གླུ་ཞེས་པ་ལ་སོགས་པ་མང་དུ་མཛད་ཡོད་པ་དེ་དག་གི་བརྗོད་བྱ་ལའང་མདོ་སྔགས་གཉིས་ཀའི་གནད་སྟོན་པ་རྣམས་དང་།གཞན་ཡང་།གཞན་གྱི་ཡོན་ཏན་བསྒྲགས་བྱ་ཞིང་།།རང་གི་ཡོན་ཏན་སྦ་བར་བྱ།།རྙེད་དང་བཀུར་སྡི་སྤང་བྱ་ཞིང་།།ཁེངས་དྲེགས་རྟག་ཏུ་སྤངས་པར་བྱ།།ཞེས་པ་ལྟ་བུ་སྐྱེ་བོ་ཡོན་ཏན་ཅན་ལ་གཟེངས་སུ་བསྟོད་པ་དང་།རང་གི་ཡོན་ཏན་ཁེངས་བསྐྱུང་ནས་རང་ཉིད་གཞན་ལས་མཁས་འདོད་དང་གྲགས་འདོད་ཀྱི་ང་རྒྱལ་རྣམས་སྤངས་དགོས་པ་སོགས་ཀྱི་བསླབ་བྱའི་སྐོར་སྟོན་པ་དང་།ཚེ་ནི་ཡུན་ཐུང་ཤེས་བྱའི་རྣམ་པ་མང་།།ཚེ་ཡི་ཚད་ཀྱང་ཇི་ཙམ་མི་ཤེས་པས།།ངང་བས་ཆུ་ལས་འོ་མ་ལེན་པ་ལྟར།།རང་གི་འདོད་པ་དང་དུ་བླང་བར་གྱིས།།ཞེས་པ་ལྟ་བུ་ནི་སྤྱིར་མིའི་ཚེ་ནི་ཡུན་ཐུང་ཞིང་བསླབ་པར་བྱ་བའི་ཤེས་བྱའི་རིགས་ཀྱི་རྣམ་གྲངས་ནི་མཐའ་ཡས་སྟབས།ཤེས་བྱ་ཐམས་ཅད་སྦྱང་བར་ཚེ་ཡིས་མི་ལྕོགས་པས།རང་ཉིད་ལ་གང་མཁོ་བའི་ཤེས་བྱ་སྐབས་སུ་བབ་པ་དེ་དག་སྦྱངས་པར་གྱིས་ཤིག་ཅེས་སློབ་གཉེར་གྱི་གནད་ལ་གདམས་པ་སོགས་མང་དུ་ཡོད།།